Kuulasin pühapäeva õhtul kõrvalt virtuaalse söömaklubi elektroonilist koosviibimist teemal Euroopa ja EP valimine 2009. Ei hakka sellest ise kokkuvõtet tegema ega pikemalt kirjutama - küll keegi targem sellega hakkama saab.    Ühe teemakatkena oli aga arutlusel MEPide tegevuse läbipaistvus ja hinnatavus  kõrvaltvaataja pilgu läbi. Leiti vist, et ega eriti ei saagi hinnata. Ka mina leian, et üritused hinnata Eesti MEPe kõnede arvu või komisjonile esitatud küsimuste ja arvamuste järgi on üsna lootusetu ja põhjendamatu tegevus aga see selleks.    Tegelikult tahtsin ma hoopistükis teema jätkuks tuua esile täna esitletud Euroopa ombudsmani ülevaate 2008. aastast mis samamoodi rõhutab, et EL-i institutsioonide suurimaks probleemikohaks on läbipaistvuse puudumine. Koguni 36% ombudsmani lauale jõudnud  juhtumitest puudutas seda valdkonda.    See tähendab, et kodanikele on keeldutud väljastamast dokumente, maksetega on hilinetud, käitutud on ebaõiglaselt, kohati võimupositsiooni kuritarvitavalt ja diskrimineerivalt. Läbipaistev ning selge tegu-vastutus rütmiga tegutsev EL on aga võtmetähtsusega kodanike usalduse võitmisel. Seega ka näiteks EP valimise osalusprotsendi tõstmisel. Euroopa Liit ei tohi olla läbipaistev nagu nafta.    Euroopa ombudsmanilt otsis kusjuures 2008. aastal abi vaid  3406 inimest. Lõpetatud menetlusi tekkis selle tulemusel muidugi ainult 355 mis on isegi uus rekord.    Euroopa Komisjon, kes täna minu kirjale ilusasti ja kiirelt vastas, on aga tegelikult hoopis suurim murelaps. 66% pöördumistest puudutas justnimelt seda seltskonda. Parlament, Nõukogu, EPSO, OLAF jt jäid kaugele maha.    Enim kaebuseid laekus Saksamaalt, Hispaaniast ja Poolast. Kui arvesse võtta aga ka rahvastiku arvu  siis olid aktiivseimad hoopis Malta, Luxemburg ja Küpros. Eestist laekus kaebuseid vaid 7, mis on vaieldamatult väikseim number kõigi liikmesriikide seas (rahvaarvu arvestades oleme lõpupool aga mitte päris viimased). Läti sai kirja 18 ja Leedu 11.    Riputan siia keskele ka lingid raportile ja eesti keeles avaldatud lühikokkuvõttele: